РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/275-19

29. октобар 2019. године

Б е о г р а д

ЗАПИСНИК

СА 72. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 29. ОКТОБРА 2019. ГОДИНЕ

Седница је почела у 13,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, др Дарко Лакетић, Верољуб Матић, др Драгана Баришић, Душица Стојковић, Марко Зељуг, Бранимир Јовановић, Момо Чолаковић и Петар Петровић.

Седници су присуствовали и заменици чланова Одбора: Стефана Миладиновић, заменик Ђорђа Милићевића.

Седници је присуствовао и Срђан Смиљанић, генерални секретар Народне скупштине.

Седници нису присуствовали чланови Одбора: Ђорђе Милићевић, проф. др Војислав Шешељ, Немања Шаровић, Татјана Мацура, Горан Ћирић, Ненад Константиновић и Ненад Чанак.

Пре утврђивања дневног реда, председник Одбора је обавестио присутне да је сазвао седницу у року краћем од три дана, због неопходности да се утврди предлог скупштинског буџета за 2020. годину, ради достављања Министарству финансија.

На предлог председника, Одбор је већином гласова утврдио следећи

Д н е в н и р е д:

- усвајање записника са 71. седнице Одбора -

1. Доношење одлуке о висини основице за обрачун и исплату платe за председника Републике, народне посланике и именована лица у Служби председника Републике и Служби Народне скупштине;

2. Утврђивање предлога скупштинског буџета за 2020. годину који је припремио генерални секретар Народне скупштине (03 број:400-2660/19 од 28. октобра 2019. године);

3. Разматрање захтева Зорана Лукића, члана Републичке изборне комисије, за давање позитивног мишљења за обављање друге јавне функције (21 Број: 02-2615/19 од 21. октобра 2019. године);

4. Утврђивање списка налепница за паркирање А-I и А-II.

Пре преласка на рад по утврђеном дневном реду, Одбор је једногласно, без примедаба, усвојио записник са 71. седнице Одбора.

**ПРВА ТАЧКА ДНЕВНОГ РЕДА**: Доношење одлуке о висини основице за обрачун и исплату платe за председника Републике, народне посланике и именована лица у Служби председника Републике и Служби Народне скупштине

Предлогом одлуке о висини основице за обрачун и исплату платe за председника Републике, народне посланике и именована лица у Служби председника Републике и Служби Народне скупштине, који је достављен члановима Одбора, извршено је усклађивање висине основице за обрачун плате председника Републике, народне посланике и именована лица у Служби председника Републике и Служби Народне скупштине, са законским увећањем од 8% почев од 1. новембра 2019. године (Закон о изменама и допунама Закона о буџетском систему). Висина основице за обрачун плате за председника Републике и народне посланике износи 9.636,18 динара, са припадајућим порезом и доприносом за обавезно социјално осигурање, а за именована лица у Служби председника Републике и именована лица у Народној скупштини 3.276,63 динара, са припадајућим порезом и доприносом за обавезно социјално осигурање,

Дискусије није било.

Одбор је, на предлог председника, већином гласова усвојио Предлог одлуке о висини основице за обрачун и исплату платe за председника Републике, народне посланике и именована лица у Служби председника Републике и Служби Народне скупштине, у тексту који је достављен члановима Одбора.

**ДРУГА ТАЧКА ДНЕВНОГ РЕДА**: Утврђивање предлога скупштинског буџета за 2020. годину који је припремио генерални секретар Народне скупштине

Председник Одбора је подсетио чланове и заменике чланова Одбора да им је уз предлог скупштинског буџета за 2020. годину, достављено и Упутство Министарства финансија за припрему буџета Републике Србије  за 2020. годину са пројекцијама за  2021. и 2022. годину, преглед скупштинских буџета од 2009-2019. године са пројекцијом за 2020. годину, Закључак РИК-а о усвајању финансијског плана РИК-а за 2020. годину и извод из Нацрта закона о буџету Републике Србије за 2020. годину у делу који се односи на Народну скупштину, и након тога дао је реч генералном секретару Народне скупштине, Срђану Смиљанићу.

Срђан Смиљанић, генерални секретар Народне скупштине упознао је чланове и заменике чланова Одбора да се предлогом скупштинског буџета за 2020. годину утврђује обим потребних средстава за финансирање надлежности Народне скупштине, а у складу са буџетским класификацијама одређеним Законом о буџетском систему, као и да је Предлог скупштинског буџета за 2020. годину усклађен и подељен на две функције: функција 110 – народни посланици, у оквиру које су предвиђена средства у износу од 660.388.000 динара и функција 130 – стручне службе, која је подељена у три програма, односно пројекта - пројекат који се односи на стручну, административну и техничку подршку за који су предвиђена средства у износу од 1.422.985.000 динара, подршка редовном раду Републичке изборне комисије за коју су предвиђена средства у износу од 29.251.000 динара и средства која су неопходна за спровођење избора за народне посланике у 2020. години у износу од 1.181.300.000 динара. Генерални секретар је напоменуо да су планирана и посебна средства за спровођење посебног програма стручног усавршавања – обуке органа за спровођење избора и то у износу од 37.000.000 динара, а у циљу реализације мера за унапређење изборног процеса које су у току.

Генерални секретар је додао да су расходи и издаци Народне скупштине за 2020. годину утврђени у укупном износу од 3.283.924.000 динара.

Дискусије није било.

На предлог председника, Одбор је већином гласова утврдио Предлог скупштинског буџета за 2020. годину у износу од 3.283.924.000 динара.

Председник Одбора обавестио је чланове и заменике чланова Одбора да ће усвојени Предлог скупштинског буџета за 2020. годину истог дана бити достављен Министарству финансија на мишљење, у складу са Законом о Народној скупштини и Пословником Народне скупштине.

**ТРЕЋА ТАЧКА ДНЕВНОГ РЕДА**: Разматрање захтева Зорана Лукића, члана Републичке изборне комисије, за давање позитивног мишљења за обављање друге јавне функције.

Захтевом Зорана Лукића, члана Републичке изборне комисије, који је достављен члановима Одбора, затражено је давање позитивног мишљења да уз функцију члана Републичке изборне комисије на коју га је изабрала Народна скупштина, обавља и функцију ликвидационог управника Установе спортско-рекреативно образовног центра ''Врачар'' у ликвидацији, Београд, Његошева 77, на коју је именован Одлуком Скупштине градске општине Врачар.

Дискусије није било.

На предлог председника, Одбор је једногласно дао позитивно мишљење да Зоран Лукић, уз функцију члана Републичке изборне комисије обавља и функцију ликвидационог управника Установе спортско-рекреативно образовног центра ''Врачар'' у ликвидацији.

**ЧЕТВРТА ТАЧКА ДНЕВНОГ РЕДА**: Утврђивање списка налепница за паркирање А-I и А-II.

Дискусије није било.

На предлог председника, Одбор је једногласно утврдио Списак налепница за паркирање А-I и А-II, у тексту који је достављен члановима Одбора.

\* \* \*

Седница је завршена у 13,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић